**Szonntag Dávid** kisdiák volt, amikor először találkoztunk, szőke kisfiú, nagy szemekkel, kíváncsi, mindig élénk tekintettel, akire soha nem lehet haragudni. Nem rosszalkodott, soha nem tett más kárára, nagyon szeretett részt venni mindenben.

Negyedikben még oroszt tanítottam Neki, aztán jött a rendszerváltás és az angol. Ügyes volt mindkét nyelvből. Sokat viccelődtünk később, már kollegaként, az együtt tanult orosz versikéken és meséken. Nagyon jó érzés volt, hogy tanár lett, ráadásul angoltanár, és az is, hogy visszajött régi iskolájába. Sosem felejtem el a büszkeségét, amikor megkapta kinevezését.

Különös érzés, amikor egy régi diákból kollega lesz (nem is érti pontosan az ember, amikor vele történik). Úgy félti az ember őt, úgy próbálja láthatatlanul is segíteni, vagy éppen elűzni a feléje érkező rosszat, mintha saját gyermeke volna. Mennyire tud fájni, ha nem sikerül valami és milyen öröm, ha dicsérik, szeretik. Látszott rajta a vágy, hogy megfeleljen, igyekezett mindent pontosan csinálni.

Szerette a gyerekeket, ők pedig olykor túlságosan is közel érezték magukhoz. Persze, hiszen annyira fiatal volt. Nagyon jó érzés volt, mennyire örült, hogy tanítja egykori tanára gyermekét.

Mindannyiunknál erősebb volt. Olyan betegséggel küzdött, ami a legtöbb embert azonnal letaglózza. Mennyire izgultunk a második műtétjénél, és nyáron még biztosak voltunk benne, hogy az új tanévet ismét együtt kezdjük.

De sajnos nem így lett. Reménykedtünk az erejében, ahogyan eddig is, most is legyűri a betegségét. Amikor utoljára láttam, az a kíváncsi szőke kisfiú-szempár búcsúzott némán (vajon találkozunk-e még), olyan szomorúsággal, amit soha nem lehet elfelejteni.

Dávid itt hagyott bennünket 2008 tavaszán, augusztusban lett volna 29 éves. Nem javít dolgozatot, nem gitározik és nem küldi a vicces e-mailjeit nekünk többé. Nagyon hiányzik, nagyon fog hiányozni mindannyiunknak.

*A szeretet nagyobb, mint a halál, hiszen a szeretet maga az Isten. Aki ezt hiszi, annak számára a halál nem pont, hanem kettőspont. / Gyökössy Endre/*